રાજ્ય સરકારના નવા અભિગમ મુજબ કલેક્ટરની અધ્યક્ષતામાં રાત્રિ સભાનું આયોજન કરવામાં આવ્યું હતું. જેના અનુસંધાને કઠલાલ તાલુકાના પોરડા(ભા) ગામે પ્રાથમિક શાળાના પટાંગણમાં રાત્રિસભા યોજાઇ હતી. જેનો લાભ મોટીસંખ્યામાં ગ્રામજનોએ લીધો હતો. તેમજ કેટલાય પ્રશ્નોનો સ્થળ પર જ ઉકેલ લાવવામાં આવ્યો હતો. આ પ્રસંગે કલેક્ટર આઈ.કે.પટેલ દ્વારા વયવંદના અને ઉજ્જવલા યોજનાના લાભાર્થીઓને તેઓને મળવાપાત્ર લાભો એનાયત કર્યા હતા. ગ્રામજનો દ્વારા નવુ પંચાયત ઘર, નવી પ્રાથમિક શાળા, આંગણવાડી નં. ૨માં લાઈટ કનેકશન, ગામમાં અધુરી ગટર યોજનાને પુરી કરવી, પરા વિસ્તારમાં ડામરના રસ્તા બનાવવા, નદી કિનારે ગામ આવેલ હોઈ તેની ઉપર સંરક્ષણ દિવાલ બનાવવી, લાઈબ્રેરીની વ્યવસ્થા કરવી, ગામમાં સ્મશાનમાં હેન્ડપંપ, ગામની નદીમાં નર્મદા કેનાલનું પાણી છોડવા તથા વિદ્યાર્થીઓ માટે એસ.ટી બસની વ્યવસ્થા તેમજ પરા વિસ્તારમાં ૨૪ કલાક વીજળી આપવા જેવા પ્રશ્નોની રજૂઆત કરાઈ હતી. કલેક્ટર આઈ.કે.પટેલે ગ્રામજનોના પ્રશ્નો સાંભળી તેનો હકારાત્મક ઉકેલ લાવવાની હૈયાધારણા આપી હતી. કાર્યક્રમમાં પોરડાના સરપંચ શ્રીમતી રેખાબેન બારૈયાએ ગ્રામજનોની રજૂઆતને વહેલી તકે ઉકેલવા કલેક્ટરને રજૂઆત કરી હતી. જે તે વિભાગના અધિકારીઓ અને કર્મચારીઓ દ્વારા ગ્રામજનોની રજૂઆતના સંદર્ભે થયેલ કામગીરીની વિગતો આપી હતી. કાર્યક્રમમાં નિવાસી અધિક કલેક્ટર રમેશ મેરજા, પ્રાંત અધિકારી ડો. અનિલ ધામલિયા, મામલતદાર, તાલુકા વિકાસ અધિકારી, જિલ્લા પંચાયત તથા તાલુકા પંચાયતના સદસ્યો તેમજ અધિકારીઓ ઉપસ્થિત રહ્યા હતા.